Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2019/C 325/08)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”PASTA DI GRAGNANO”

EU-nro: PGI-IT-00870-AM01 – 25.10.2018

SAN ( ) SMM ( X )

1. Hakijaryhmä ja oikeutettu etu

Consorzio di Tutela della Pasta di Gragnano Via Vittorio Veneto, 20 80054 Gragnano (NA) ITALIA Puhelin: +39 0810108908 Sähköposti: info@consorziogragnanocittadellapasta.it

Consorzio di Tutela della Pasta di Gragnano IGP on oikeutettu toimittamaan muutoshakemuksen 14 päivänä lokakuuta 2013 annetun maa- ja metsätalousministeriön asetuksen N:o 12511 13 §:n 1 momentin nojalla.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☒ Merkinnät — ☒ Muu [Tarkastukset]

4. Muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Eritelmän 2 artiklan 2.2 kohta ja vastaava yhtenäisen asiakirjan 3.2 kohta:

”2.2 Kemialliset ominaisuudet: — kosteuspitoisuus: alle 12,5 % lopputuotteessa — ravintoarvo 100 g:ssa kuivaa tuotetta vähintään: energia 1 486 KJ 350 Kcal proteiini 13 g hiilihydraatit 73 g rasvat 1 g tuhka enint. 0,86 %”

muutetaan seuraavasti:

”2.2 Kemialliset ominaisuudet: — kosteuspitoisuus: alle 12,5 % lopputuotteessa — proteiini vähint. 13 % kuiva-aineesta — tuhka enint. 0,86 % kuiva-aineesta”

Muutoksella poistetaan viittaukset ravintoarvoihin, jotka eivät liity suoraan Pasta di Gragnanon laatuominaisuuksiin. ”Energiasisältöä”, hiilihydraatteja ja rasvaa koskevat tiedot ovat joka tapauksessa kuluttajien nähtävillä, koska ne esitetään ravintoarvotaulukossa, jota edellytetään asetuksessa (EU) N:o 1169/2011. Kosteus-, proteiini- ja tuhkapitoisuutta koskevat parametrit ovat Pasta di Gragnanon tärkeimmät kemialliset ominaisuudet, ja ne siis säilytetään. Tarkempien määrien ilmoittamiseksi eritellään myös se, että proteiini- ja tuhkapitoisuus perustuvat kuiva-aineeseen.

Tuotantomenetelmä

Seuraava tuote-eritelmän 5 artiklassa ja vastaavassa yhtenäisen asiakirjan 3.3 kohdassa oleva virke:

”SMM-tuotteen ”Pasta di Gragnano” valmistukseen käytettävällä durumvehnäjauholla on oltava seuraavat ominaisuudet:

— kosteuspitoisuus: enintään 15 % lopputuotteessa

— ravintoarvo 100 g:ssa kuivaa tuotetta vähintään: energia 1 486 KJ 350 Kcal proteiini 13 g hiilihydraatit 73 g rasvat 1 g tuhka enint. 0,86 %”

muutetaan seuraavasti:

”SMM-tuotteen ”Pasta di Gragnano” valmistukseen käytettävällä durumvehnäjauholla on oltava seuraavat ominaisuudet:

— kosteuspitoisuus: enintään 15 % lopputuotteessa

— proteiini vähintään 13 % kuiva-aineesta

— tuhka enintään 0,86 % kuiva-aineesta”

Kuten 2 artiklaa koskevassa muutoksessa jo selitetään, muutoksella pyritään poistamaan parametrit, jotka eivät ole ominaisia Pasta di Gragnanon laadulle. Durumvehnäjauhon (joka on Pasta di Gragnanon tärkein ainesosa) keskeiset ominaisuudet on siksi säilytetty ja lisäksi mainitaan, että proteiini- ja tuhkapitoisuus perustuu kuiva-aineeseen.

Viime vuosina valmistusprosessissa on ollut vaikeaa määrittää elintarvikkeissa yhdistyvien ravitsemuksellisten osatekijöiden vähimmäisarvot. Pastan ravintoarvotaulukossa proteiinipitoisuuden kasvu voi nimittäin johtaa hiilihydraattipitoisuuden laskuun. Durumvehnäpastan laatuominaisuuksien kuvauksessa on ilmoitettava vain vähimmäisproteiinipitoisuus.

Seuraava tuote-eritelmän 5 artiklassa oleva virke:

”KUIVAUS: kuivausvaihe riippuu pastan muodosta, mutta joka tapauksessa lämpötila vaihtelee välillä 40–80 °C ja aika välillä 6–60 tuntia.”

muutetaan seuraavasti:

”KUIVAUS: kuivausvaihe riippuu pastan muodosta, mutta joka tapauksessa lämpötila vaihtelee välillä 40–85 °C ja aika välillä 4–60 tuntia.”

Enimmäislämpötilaa on nostettu 80 °C:sta 85 °C:een ja vähimmäiskuivausaikaa on laskettu kuudesta tunnista neljään tuntiin valmistusprosessista saatujen kokemusten perusteella, sillä kuivausvaiheen enimmäiskuivauslämpötilan 80 °C ja kuuden tunnin vähimmäiskuivausajan noudattaminen oli aiheuttanut ongelmia erityisesti sen jälkeen, kun oli otettu käyttöön uusia pastamuotoja, joilla on erityisiä ulottuvuuksia ja muotoja.

Nämä muutokset ovat perinteisten valmistusmenetelmien mukaisia eivätkä ne vaikuta lopputuotteen ominaisuuksiin, mutta ne vastaavat paremmin SMM-tuotteen ”Pasta di Gragnano” valmistusprosessin todellisuutta.

Merkinnät

Seuraava tuote-eritelmän 8 artiklassa ja vastaavassa yhtenäisen asiakirjan 3.6 kohdassa oleva virke:

”Pasta di Gragnano pakataan pahvisiin rasioihin, läpinäkyviin pusseihin tai kasviperäisestä tai muusta voimassa olevassa EU:n lainsäädännössä sallitusta kierrätettävästä materiaalista valmistettuihin pakkauksiin. Sinetöityjen pakkausten paino on 125 g, 250 g, 500 g, 1 kg tai 2 kg.”

muutetaan seuraavasti:

””Pasta di Gragnanon” pakkauksissa käytetään seuraavia pakkausmuotoja: pahvilaatikot, läpinäkyvät pussit tai kasvipohjaisista tai muista elintarvikekäyttöön tarkoitetuista materiaaleista valmistetut pakkaukset, jotka ovat EU:n sääntöjen mukaisia. Pakkausten paino on 100–5 000 g (3,5274–176,3698 oz), ja niiden paino voidaan ilmaista muillakin kuin EU:ssa käytetyillä mittayksiköillä.”

Muutoksessa termi ”kierrätettävät” on korvattu ilmauksella ”elintarvikekäyttöön tarkoitetut… jotka ovat EU:n sääntöjen mukaisia”. Tämä selventää eritelmän pakkaussääntöjä määrittämällä asianmukaisemman sääntelykehyksen.

Myös pakkausten painojen tarkka määritelmä (125 g, 250 g, 500 g, 1 kg tai 2 kg) on poistettu ja korvattu 100 gramman vähimmäispainolla ja 5 000 gramman enimmäispainolla. Tämä mahdollistaa painon ilmoittamisen muillakin kuin EU:ssa käytetyillä mittayksiköillä. Valmiiksi pakattujen elintarvikkeiden nimellismäärien sääntelyn purkamisen mukaisesti tämä muutos antaa toimijoille mahdollisuuden päättää pakkauksen painosta markkinoiden kysynnän mukaan. Enimmäispainon nostaminen myös lisää SMM:n käyttöä hotelli-, ravintola- ja catering-alalla.

Mahdollisuus ilmoittaa paino muilla mittayksiköillä kuin niillä, joita EU:ssa käytetään, helpottaa myös tuotteiden vientiä (esimerkiksi Yhdysvaltoihin) sekä niiden käyttöä hotelli-, ravintola- ja catering-alalla.

Seuraava tuote-eritelmän 8 artiklassa ja vastaavassa yhtenäisen asiakirjan 3.6 kohdassa oleva virke:

”Pakkauksiin kiinnitettyihin etiketteihin on tehtävä selkeästi luettavin samankokoisin painokirjaimin seuraavat merkinnät:

a) ”Pasta di Gragnano” ja ”Indicazione Geografica Protetta” [”suojattu maantieteellinen merkintä”] tai sen kirjainlyhenne ”IGP” [”SMM”];

b) tuottajan ja pakkaajan nimi, toiminimi ja osoite;”

muutetaan seuraavasti:

”Pakkauksiin kiinnitettyihin etiketteihin on tehtävä selkeästi luettavin samankokoisin painokirjaimin seuraavat merkinnät:

a) ”Pasta di Gragnano” ja ”Indicazione Geografica Protetta” [”suojattu maantieteellinen merkintä”] tai sen kirjainlyhenne ”IGP” [”SMM”];

b) tuottajayrityksen osoite.”

Sanat ”nimi, toiminimi ja” on poistettu, jotta on pakko ilmoittaa tuottajayritys, joka ei aina ole sama kuin tuotetta kaupan pitävä toimija.

Seuraava tuote-eritelmän 8 artiklassa oleva virke:

”On sallittua käyttää ilmaisuja, joilla viitataan yrityksiin, nimiin, liikenimiin ja yksityisiin tuotenimiin ja jotka eivät ole luonteeltaan mainostavia tai omiaan johtamaan kuluttajaa harhaan.”

muutetaan seuraavasti:

”Suojattuun maantieteelliseen merkintään ei saa lisätä luonteeltaan mainostavia sanoja, jotta kuluttajaa ei johdeta harhaan.”

On syytä selventää, että luonteeltaan mainostavien sanojen käyttö merkinnässä olisi vastoin asetuksen (EU) N:o 1169/2011 7 artiklaa, koska se viittaisi siihen, että tietyllä SMM-pastalla olisi erityisominaisuuksia, kun itse asiassa kaikilla Gragnano SMM:n kattamilla tuotteilla on kyseiset ominaisuudet.

Seuraava tuote-eritelmän 8 artiklassa oleva virke:

”Tunnuksen koon on oltava oikeassa suhteessa pakkauksen ulottuvuuksiin eikä sen omia suhteita saa muuttaa.”

muutetaan seuraavasti:

”Tunnuksen koon on oltava oikeassa suhteessa pakkauksen ulottuvuuksiin eikä jäljempänä annettuja suhteita saa muuttaa.”

”Omien” korvaaminen ”jäljempänä annetuilla” on vain tyylillinen muutos eikä muuta nykyistä sisältöä, vaan sillä pyritään vain määrittelemään selvästi, miten tunnusta on käytettävä.

Muu

Tarkastukset

Seuraava tuote-eritelmän 7 artiklassa oleva virke:

”Asetuksen (EU) N:o 510/2006 10 ja 11 artiklan mukaisesti valtuutettu valvontaelin tarkastaa, että tuote on tämän tuote-eritelmän mukainen. Valvontaelin, jonka tehtävänä on tarkastaa ”Pasta di Gragnano” -merkintää koskevan valmistusprosessin eri vaiheet on Certiquality S.r.l., jonka virallinen osoite on Via Gaetano Giardino 4, 20123 Milano (p. 02 80691716).”

muutetaan seuraavasti:

”Asetuksen (EU) N:o 1151/2012 36 ja 37 artiklan mukaisesti valvontaelin tarkastaa, että tuote täyttää eritelmän vaatimukset. Valvontaelin on seuraava: CSQA Certificazioni srl – ALV-nro 02603680246 – Via San Gaetano 74 – 36016 Thiene (VI). P. 0445 313011, faksi 0445 313070 – verkko: http://www.csqa.it; varmennettu sähköpostiosoite csqa@legalmail.it; sähköposti: regolamentato@csqa.it.”

Muutoksella päivitetään viittaus lainsäädäntöön ja valvontaelimeen asetuksen (EU) N:o 1151/2012 mukaisesti.

YHTENÄINEN ASIAKIRJA

”PASTA DI GRAGNANO”

EU-nro: PGI-IT-00870-AM01 – 25.10.2018

SAN ( ) SMM ( X )

1. Nimi (nimet)

”Pasta di Gragnano”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotetyyppi

Luokka 2.5 Pastavalmisteet

3.2 Kuvaus 1 kohdassa nimetystä tuotteesta

Pasta di Gragnano valmistetaan taikinasta, joka tehdään paikalliseen pohjaveteen sekoitetuista durumvehnäjauhoista.

Tuote saatetaan kulutukseen eri muodoissa, jotka ovat kaikki tyypillisiä ja Gragnanon pastanvalmistajien inspiraation tulosta udesta.

Kulutukseen saatettaessa tuotteella on oltava seuraavat ominaisuudet:

Fysikaaliset ominaisuudet:

— ulkonäkö: yhtenäinen, vailla valkoisia tai tummia pilkkuja, ilmakuplia, säröjä tai halkeamia, hometta, jälkiä toukista tai tuholaisista taikka vieraita aineita eita;

— poikkileikkauspinta: lasimainen;

— väri: oljenkeltainen;

— karheus: esiintyy, koska käytetään pronssista valmistettuja puristimia;

Keitto-ominaisuudet:

— rakenne: kiinteän joustava;

— tasalaatuisuus keitettäessä: yhtenäinen;

— kestävyys keitettäessä: hyvä, pitkä;

— tahmeus: ei havaittavissa.

Kemialliset ominaisuudet:

kosteuspitoisuus: alle 12,5 % lopputuotteessa;

proteiini vähintään 13 % kuiva-aineesta tuhkaa enintään 0,86 % kuiva-aineesta

Aistinvaraiset ominaisuudet:

— maku: maukas, selkeä durumvehnän maku;

— tuoksu: kypsän viljainen.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

SMM-tuotteen ”Pasta di Gragnano” valmistukseen käytettävällä durumvehnäjauholla on oltava seuraavat ominaisuudet:

kosteuspitoisuus: enintään 15 % lopputuotteessa;

proteiini vähintään 13 % kuiva-aineesta tuhka enintään 0,86 % kuiva-aineesta

Durumvehnäjauhot sekoitetaan veteen suhteessa, joka on enintään 30 %. Sen jälkeen taikinaa vaivataan tasaiseksi ja joustavaksi.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Pasta di Gragnanon tuotantoprosessi käsittää seuraavat vaiheet, joiden kaikkien on tapahduttava Gragnanon kunnan alueella Napolin maakunnassa: taikinan tekeminen ja vaivaaminen, suulakepuristus, vetäminen, kuivaaminen, jäähdytys ja stabilointi.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Pakkaaminen on tehtävä tuotantolaitoksessa tai -paikalla 24 tunnin kuluessa valmistuksesta, jotta voidaan estää tuotteen erityisten aistinvaraisten ominaisuuksien kannalta haitallinen kosteuspitoisuuden aleneminen. Lisäksi kosteuspitoisuuden aleneminen ja erilaiset käsittelyt siirtämisen aikana rikkovat helposti erimuotoiset lopputuotteet. ”Pasta di Gragnanon” pakkauksissa käytetään seuraavia pakkausmuotoja: pahvilaatikot, läpinäkyvät pussit tai kasvipohjaisista tai muista elintarvikekäyttöön tarkoitetuista materiaaleista valmistetut pakkaukset, jotka ovat EU:n sääntöjen mukaisia. Pakkausten paino on 100–5 000 g (3,5274–176,3698 oz), ja niiden paino voidaan ilmaista muillakin kuin EU:ssa käytetyillä mittayksiköillä.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksiin kiinnitettyihin etiketteihin on tehtävä selkeästi luettavin samankokoisin painokirjaimin seuraavat merkinnät:

a) ”Pasta di Gragnano” ja ”Indicazione Geografica Protetta” [”suojattu maantieteellinen merkintä”] tai sen kirjainlyhenne ”IGP” [”SMM”];

b) tuottajayrityksen osoite;

c) jäljempänä esitetty Pasta di Gragnanon tunnus:

d) tunnusta on käytettävä yhdessä suojatun maantieteellisen merkinnän ja EU:n tunnuksen kanssa. Tuotteen tunnus voi olla myös mustavalkoinen, yksivärinen tai negatiivikuva.

4. Maantieteellisen alueen tarkka rajaus

Suojatun maantieteellisen merkinnän ”Pasta di Gragnano” tuotantoalue käsittää Napolin maakunnassa sijaitsevan Gragnanon kunnan alueen kokonaisuudessaan.

5. Yhteys maantieteelliseen alueeseen

Gragnano tunnetaan 1500-luvulta lähtien durumvehnästä valmistetun pastan tuottajana. Gragnanon pastanvalmistuksen historiallinen merkitys oli niin suuri, että se vaikutti jopa kaupunkisuunnitteluun. Kun kaupungin asemakaava uusittiin 1800-luvun puolivälissä, katujen leveys ja rakennusten korkeus suunniteltiin edistämään pastan kuivumiseen vaikuttavia tuulivirtauksia.

Gragnanossa pastan valmistukseen on aina käytetty pronssipuristimia. Tämä tapa on vaikuttanut erimuotoisten puristussuulakkeiden syntymiseen. Niiden avulla on voitu valmistaa hyvin vaihtelevanmuotoista pastaa. Kansan mielessä ne liittyvät paikallisiin tapahtumiin ja tarinoihin.

Myös läheisiltä Monti Lattari -vuorilta peräisin oleva vesi on luonnonvara, jota Gragnanossa on aina runsaasti tarjolla. Se on epäilemättä edistänyt pastantuotantoa, koska se on välttämätön vehnäjauhoihin lisättävä ainesosa pastataikinan valmistamiseksi, ja sitä on käytetty myös jyvien jauhamiseen ja jauhontuotantoon tarkoitettujen myllyjen koneiden voimalähteenä.

Tästä todistaa Gragnanon myllylaakso (Valle dei Mulini), jossa on yhä mahdollista ihastella aikanaan Pasta di Gragnanon tuotantoon käytettyjen vanhojen myllyjen raunioita.

Vakiintuneen pastanvalmistusperinteensä ansiosta Gragnano tunnetaan nykyään pastan kotikaupunkina (Città della pasta).

Pasta di Gragnanon tunnusmerkkejä ovat karhea pinta, jonka ansiosta tuote imee hyvin eri makuaineita, ja erinomaiset keitto-ominaisuudet (al dente).

Myös paikallisten valmistajien mielikuvituksen inspiroimat omintakeiset muodot ovat tehneet tuotteen erittäin tunnetuksi kuluttajien keskuudessa.

Pasta di Gragnanon SMM-rekisteröintihakemus on perusteltu tuotteen maineen ja arvostuksen vuoksi. Pasta di Gragnano tunnetaan perinteisestä valmistusmenetelmästään, jossa käytetään pronssista tehtyjä puristussuulakkeita.

Niiden ansiosta pastan pinta on karhea, mikä edistää kastikkeiden ja mausteiden imeytymistä. Kun taikina puristetaan pronssisuulakkeen läpi, se tarttuu suulakkeen kosketuspisteisiin, jolloin syntyy mikroskooppisen pieniä huokosia. Kun pasta on keitetty, kastike tarttuu ja imeytyy helposti pintaan lisäten makunystyröiden kontaktipintaa ja voimistaen myös raaka-aineen makua, jossa säilyy vehnän ominaisaromi.

Nämä ominaisuudet yhdessä valmistajien kehittelemien monenlaisten muotojen kanssa saavat aikaan sen, että Pasta di Gragnano on kokkien ja kuluttajien suuresti arvostama tuote, mistä ovat todisteena lukuisat ruokalehdissä julkaistut artikkelit. Esimerkkeinä voidaan mainita ”Cucina Gourmet” -lehdessä julkaistu artikkeli ”La pasta dei grandi chef” (s. 122–124, Edifim, 2010), ”L’Italia del Gambero Rosso” -gastronomiaoppaassa julkaistu artikkeli ”La pasta di Gragnano” (s. 89, Sole 24 Ore, 2007) ja ”Adesso pasta” -ruokaoppaassa julkaistu artikkeli ”La Pasta Artigianale: aziende storiche” (s. 54–55, Altraeconomia, 2010). Näiden erikoisjulkaisujen ohella voidaan mainita muut päivälehdissä julkaistut artikkelit, kuten ”Sfida fra chef con la pasta di Gragnano” (La Repubblica, 21. kesäkuuta 2012), ”Italie: à Gragnano la vie rêvée des pâtes” (Le Monde, 17. joulukuuta 2010), ”A Gragnano tutti pazzi per la pasta” (Corriere della sera, Doveviaggi.it, helmikuu 2012), ”Spaghetti, penne e rigatoni: dalla ”base” alle 5 stelle” (Corriere della sera, 25. huhtikuuta 2012) ja ”Pasta Diva” (Corriere della sera – itinerari gastronomici, 6. lokakuuta 2010).

Pronssisuulakkeiden käyttö on säilynyt Gragnanossa huolimatta teflonsuulakkeiden yleistymisestä. Vaikka teflon helpottaakin valmistusprosessia, se ei sovellu Gragnanon perinteisiin tuotantomenetelmiin, joihin Pasta di Gragnanon maine perustuu.

On myös korostettava Gragnanon pastanvalmistajien noudattamaa huolellisuutta pastan kuivausvaiheessa. Käytäntö periytyy ammoisista ajoista, jolloin pasta asetettiin kuivumaan ulkoilmaan Gragnanon kaduille. Moitteeton kuivausprosessi parantaa pastan koossapysyvyyttä keitettäessä ja säilyttää sen maun ja aromin

Gragnanossa on jo vuosien ajan järjestetty tapahtuma, jossa kaupungin kaduilla esitellään Pasta di Gragnanon perinteisiä valmistusmenetelmiä.

Pasta di Gragnanoa käsittelevistä historiallisista asiakirjoista ja bibliografioista ilmenee, että sen tuotanto alkoi 1500–1600-luvulla. Molempain Sisiliain kuningaskunnan aikana 1800-luvun puolivälissä Gragnanon pastan ja sen valmistukseen osallistuneiden asukkaiden uutteruus ja osaaminen sai mainetta kaikkialla kuningaskunnan alueella.

Italian yhdistymisen kynnyksellä Gragnanon kukoistava pastantuotanto käsitti noin 100 tehdasta, jotka työllistivät vähintään 70 prosenttia kaupungin työikäisestä väestöstä.

1900-luvun alusta lähtien nimi ”Pasta di Gragnano” on niin vakiintunut yleiskielessä ja kaupankäynnissä, että vähittäiskauppiaat Firenzestä, Torinosta ja Milanosta ja jopa maan rajojen ulkopuolelta ovat jo vuosien ajan tilanneet sitä isoja määriä.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla 24. heinäkuuta 2018 Italian tasavallan virallisen lehden numerossa 170 suojattua maantieteellistä merkintää ”Pasta di Gragnano” koskevan muutoshakemuksen. Eritelmän koko teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), jolta valitaan ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.